钦定古今图书集成/历象汇编/庶征典/第180卷 > 唐
## 钦定古今图书集成/历象汇编/庶征典/第180卷 > 唐

### 高祖武德六年蝗

按《唐书高祖本纪》，不载。　按《五行志》，武德六年，夏州
蝗。蝗之残民，若无功而禄者然，皆贪挠之所生。先儒
以为人主失礼烦苛则旱，鱼螺变为虫蝗，故以属鱼
孽。

### 太宗贞观二年蝗

按《唐书太宗本纪》，贞观二年三月庚午，以旱蝗责躬，
大赦。　按《五行志》：贞观二年六月，京畿旱蝗。太宗在
苑中掇蝗，祝之曰：“人以谷为命，百姓有过，在予一人，
但当蚀我，无害百姓。”将吞之，侍臣惧帝致疾，遽以为
谏。帝曰：“所冀移灾朕躬，何疾之避？”遂吞之。是岁蝗不
为灾。

贞观三年，蝗。

按《唐书太宗本纪》不载。　按《五行志》：三年五月，徐州

按《唐书太宗本纪》不载。　按《五行志》，“四年秋，观、兖、辽
等州蝗。”

贞观二十一年，蝗。

按《唐书太宗本纪》不载。　按《五行志》：二十一年八月，
莱州螟、渠、泉二州蝗。

### 高宗永徽元年蝗

按《唐书高宗本纪》不载。　按《五行志》，“永徽元年，夔、绛、
雍、同等州蝗。”

### 永淳元年大蝗

按《唐书高宗本纪》，“永淳元年六月，大蝗，人相食。”　按
《五行志》：“永淳元年三月，京畿蝗，无麦苗。六月，雍、岐、陇
等州蝗。”

### 中宗嗣圣十年〈即武后长寿二年〉蝗

按《唐书武后本纪》不载。　按《五行志》，“长寿二年，台、建
等州蝗。”

### 元宗开元三年蝗

按《唐书元宗本纪》不载。　按《五行志》，“开元三年七月，
河南、河北蝗。”

开元四年，大蝗。

按《唐书元宗本纪》，不载。　按《五行志》，“四年夏，山东蝗
蚀稼，声如风雨。”　按《姚崇传》：开元四年，山东大蝗，民
祭且拜，坐视食苗，不敢捕。崇奏诗云：“秉彼蟊贼，付畀
炎火。汉光武诏曰：‘勉顺时政，劝督农桑，去彼螟蜮，以
及蟊贼’。”此除蝗诏也。且蝗畏人易驱，又田皆有主，使
自救其地，必不惮勤。请夜设火坎其旁，且焚且瘗，乃
可尽。“古有讨除不胜者，特人不用命耳。”乃出御史为
捕蝗使，分道杀蝗。汴州刺史倪若水上言：“除天灾者
当以德。昔刘聪除蝗，不克而害愈甚。”拒御史，不应命。
崇移书谓之曰：“聪，伪主，德不胜妖，今妖不胜德。古者
良守蝗，避其境，谓修德可免，彼将无德致然乎？今坐
视食苗，忍而不救，因以无年，刺史其谓何？”若水惧，乃
纵捕，得蝗十四万石。时议者喧哗。帝疑，复以问崇，对
曰：“庸儒泥文，不知变事，固有违经而合道，反道而适
权者。昔魏世山东蝗，小忍不除，至人相食。后奏有蝗，
草木皆尽，牛马至相啖毛。今飞蝗所在充满，加复蕃
息，且河南、河北，家无宿藏，一不获则流离，安危系之。
且讨蝗纵不能尽，不愈于养以遗患乎？”帝然之。黄门
监卢怀慎曰：“凡天灾，安可以人力制也？且杀虫多，必
戾和气，愿公思之。”崇曰：“昔楚王吞蛭而厥疾瘳，叔敖
断蛇福乃降。今蝗幸可驱，若纵之，谷且尽，如百姓何？
杀虫救人，祸归于崇，不以诿公也。”蝗害讫息。

按《传信记》：开元初，山东大蝗，姚元崇请分遣使捕蝗
埋之。上曰：“蝗天灾也，诚由不德而致焉。卿请捕蝗，得
无违而伤义乎？”元崇进曰：“臣闻《大田诗》曰：‘秉畀炎火’
者，捕蝗者之术也。古人行之于前，陛下用之于后。古
人行之，所以安农，陛下行之，所以除害。臣闻安农非
伤义也，农安则物丰，除害则人丰乐兴农去害，有国
之大事也。幸陛下熟思之。”上喜曰：“事既师古，用可救
时。是朕心也。”遂行之。时中外咸以为不可。上谓左右
曰：“吾与贤相讨论已定捕蝗之事，敢议者死。”是岁所
司结奏捕蝗虫九百馀万石。时无饥馑。天下赖焉。
开元二十二年，虸蚄生
按《唐书元宗本纪》。不载。　按《五行志》，二十二年八月，
榆关虸蚄虫害稼。入平州界，有群雀来食之，一日而
尽。

开元二十五年，蝗。

按《唐书元宗本纪》不载。　按《五行志》：二十五年，“贝州
蝗。有白鸟数千万群飞食之，一夕而尽，禾稼不伤。”
开元二十六年，虸蚄生。
按《唐书元宗本纪》不载。　按《五行志》：二十六年，榆关
虸蚄虫害稼，群雀来食之。

### 代宗广德元年虸蚄生按唐书代宗本纪不载 按五行志广德元年秋虸蚄虫害稼闽中尤甚米斗千钱

广德二年，蝗。

按《唐书代宗本纪》不载。　按《五行志》，“二年秋，蝗，闽辅
尤甚，米斗千钱。”

### 德宗兴元元年螟蝗

按《唐书德宗本纪》不载。　按《五行志》，“兴元元年秋，螟
蝗自山而东，际于海，晦天蔽野，草木叶皆尽。”

### 贞元元年蝗

按《唐书德宗本纪》不载　按《五行志》：“贞元元年夏，蝗
东自海，西尽河陇，群飞蔽天，旬日不息，所至草木叶
及畜毛，靡有孑遗，饿殣枕道，民蒸蝗曝飏，去翅足而
食之。”

### 顺宗永贞元年秋陈州蝗

按《唐书顺宗本纪》不载。　按《五行志》云云。

### 宪宗元和元年蝗

按《唐书宪宗本纪》不载。　按《五行志》，“元和元年夏，镇、
冀等州蝗

### 穆宗长庆三年螟蝗

按《唐书穆宗本纪》不载。　按《五行志》，“长庆三年秋，洪
州螟蝗，害稼八万顷。”

长庆四年。虸蚄生
按《唐书穆宗本纪》。不载　按《五行志》。四年绛州虸蚄
虫害稼。

### 文宗太和元年虸蚄生按唐书文宗本纪不载 按五行志太和元年河东同虢等州虸蚄虫害稼

### 开成元年蝗

按《唐书文宗本纪》不载。　按《五行志》，“开成元年夏，镇
州河中蝗害稼。”

开成二年，蝗。

按《唐书文宗本纪》不载。　按《五行志》，“二年六月，魏博、
昭义、淄青、沧州、兖海、河南蝗。”

开成三年，蝗。

按《唐书文宗本纪》不载。　按《五行志》：“三年秋，河南、河
北镇定等州蝗，草木叶皆尽。”

开成五年，螟蝗。

按《唐书文宗本纪》，不载。　按《五行志》：“五年夏，幽、魏、博、
郓、曹、濮、沧、齐、德、淄、青、兖、海、河阳、淮南、虢、陈、许、汝等州
螟蝗害稼。占曰：‘国多邪人，朝无忠臣，居位食禄，如虫
与民争食，故比年虫蝗’。”

### 武宗会昌元年蝗

按《唐书武宗本纪》不载。　按《五行志》：“会昌元年七月，
关东山南邓、唐等州蝗。”

### 宣宗大中八年蝗

按《唐书宣宗本纪》不载。　按《五行志》，八年七月，“剑南
东川蝗。”

### 懿宗咸通三年蝗

按《唐书懿宗本纪》不载。　按《五行志》，咸通三年六月，
淮南、河南蝗。

咸通六年，蝗。

按《唐书懿宗本纪》不载。　按《五行志》：“六年八月，东都、
同、华、陕、虢等州蝗。”

咸通七年，蝗。

按《唐书懿宗本纪》不载。　按《五行志》，“七年夏，东都、同、
华、陕、虢及京畿蝗。”

咸通九年，蝗。

按《唐书懿宗本纪》不载。　按《五行志》：“九年，江淮、关内
及东都蝗。”

咸通十年，蝗。

按《唐书懿宗本纪》，咸通十年六月戊戌，以蝗理囚。
按《五行志》，十年夏，陜虢等州蝗，不绌无德，虐取于民
之罚。

按《册府元龟》，“咸通十年六月戊戌制曰：‘动天地者，莫
若精诚，致和平者，莫若修政。朕顾惟庸昧，托于王公
之上，于兹十一年矣。祗荷丕构，寅畏小心，慕唐尧之
钦若昊天，遵周王之昭事上帝。念兹夙夜，靡替虔恭，
同驭朽之忧勤，思纳隍之轸虑。内戒奢靡，外罢畋游，
匪敢期于雍熙，祈自得于清净。上望寰区无事，稼穑
有年。而烛理不明，涉道惟浅，气多湮郁，诚未感通。旱
暵是虞，虫螟为害，蛮蜒未宾于遐裔，寇盗复蠹于中
原。尚驾戎车，益调兵食，俾黎元之重困，每宵旰而忘
安。今盛夏骄阳，时雨久旷，忧勤烝庶，旦夕焦劳。内修
香火以虔祈，外罄牲玉以精祷，仰俟元贶，必致甘滋’”，
而油云未兴，秋稼阙望。睹兹愆亢，轸“于诚怀。复虑暴
政烦刑，强官酷吏，侵渔囊橐，陷害孤茕，致有冤抑之
人，构成灾沴之气。主守长吏，无忘奉公，伐叛兴师，盖
非获已。除奸讨逆，必使当辜。苟或陷及平人，自然风
雨愆候。凡行营将帅，切在审详，昭示恻悯之心，敬听
勤恤之旨。应京城天下诸州府见禁囚徒，除十恶五
逆，官典犯赃，故意杀人，合造毒药，光火持杖开劫坟
墓，及关连徐州逆党外，并宜量罪轻重，速令决遣，无
久系留。雷雨不周，田畴方瘁，诚宜愍物，以示好生。其
京城未降雨间，宜令坊市，权断屠宰。昨陕虢中使回，
方知蝗旱有损处，诸道长吏，分忧共理，宜各推公，共
思济物，界内有饥歉，切在慰安，哀此蒸人，无俾艰食。”
徐方寇孽未殄，师旅有征，凡合诛锄，审分淑慝。无令
胁从横死，元恶偷生。宜申告代之文，使知逆顺之理。
於戏！每思禹汤之罪己，其庶成康之措刑，孰谓德信
未孚，教化犹梗。咨尔多士，毗予一人，既引过在躬，亦
渐几于理。布告中外，称朕意焉。

### 僖宗乾符二年蝗

按《唐书僖宗本纪》：“乾符二年七月，以蝗，避正殿，减膳。”

按：《五行志》：“乾符二年，蝗自东而西，蔽天。”

### 光启元年蝗

按《唐书僖宗本纪》不载。　按《五行志》，“光启元年秋，蝗
自东方来，群飞蔽天。”

光启二年，蝗。

城，入扬州府署。竹树幢节，一夕如翦，幡帜画像，皆啮
去其首，扑不能止。旬日自相食尽。”

按《册府元龟》：“高骈为淮南节度使，光启二年七月，有
蝗行而不飞，自郭西浮濠水，缘城而入，飞至骈道院
之中，驱扑不止。凡松竹之属，一夕如翦。所悬画像，皆
啮去其头。数日之后，又相食啖。”